b'\n_START_ARTICLE_\nT-paita\n_START_PARAGRAPH_\nT-paita on yleens\xc3\xa4 napiton, kaulukseton ja taskuton paita, jossa on yleens\xc3\xa4 lyhyet hihat ja py\xc3\xb6re\xc3\xa4 tai V-mallinen kaula-aukko. T-paidan nimen alkuper\xc3\xa4 on ep\xc3\xa4selv\xc3\xa4. Usein nimen ajatellaan juontuvan paidan T-kirjainta muistuttavasta muodosta, mutta my\xc3\xb6s toisenlaisia teorioita nimen synnyst\xc3\xa4 on olemassa. On esitetty mm. ett\xc3\xa4 nimi juontaisi Yhdysvaltain armeijan k\xc3\xa4ytt\xc3\xa4m\xc3\xa4st\xc3\xa4 nimityksest\xc3\xa4 \xe2\x80\x9dtraining shirt\xe2\x80\x9d._NEWLINE_T-paitoja k\xc3\xa4ytettiin alun perin aluspaitoina, mutta nyky\xc3\xa4\xc3\xa4n niit\xc3\xa4 k\xc3\xa4ytet\xc3\xa4\xc3\xa4n tavallisesti my\xc3\xb6s yl\xc3\xa4vartalon ainoana asusteena (lukuun ottamatta naisia, jotka yleens\xc3\xa4 k\xc3\xa4ytt\xc3\xa4v\xc3\xa4t rintaliivej\xc3\xa4 paidan alla). T-paitoja on useita eri malleja sek\xc3\xa4 miehille ett\xc3\xa4 naisille ja eri ik\xc3\xa4ryhmille. T-paidat on usein koristeltu erilaisilla teksteill\xc3\xa4 tai kuvilla._NEWLINE_Monissa maissa esimerkiksi kansalaisliikkeet k\xc3\xa4ytt\xc3\xa4v\xc3\xa4t T-paitoja yhteiskunnallisen vaikuttamisen keinona. Paitoihin kirjoitetaan iskulauseita, joiden toivotaan kiinnitt\xc3\xa4v\xc3\xa4n vastaantulijoiden huomiota._NEWLINE_T-paitoja tuottaa tekstiiliteollisuus. Ne on tavallisesti valmistettu puuvillasta, polyesterist\xc3\xa4 tai n\xc3\xa4iden kahden sekoituksesta. Halvan ty\xc3\xb6voiman takia suuri osa T-paidoista on valmistettu Bangladeshissa._NEWLINE_Suuren yleis\xc3\xb6n tietoisuuteen T-paita tuli Marlon Brandon k\xc3\xa4ytt\xc3\xa4m\xc3\xa4n\xc3\xa4 elokuvassa Viettelyksen vaunu.'